Abetheswa Icala Lokubulala Ipholisa Bamiswa Emthethwandaba
Ebhala enkundleni yokukhulumisana eyebulenjini kuTwitter, uMnangagwa uxwayise inkokheli zamabandla atshiyeneyo, ezenhlanganiso ezizimeleyo labanye ukuthi basebenzelane lohulumende wakhe ukwenzela ukuthi kuthuthukiswa ilizwe leZimbabwe.
HARARE — Abantu ababili abatheswa icala lokubulala ipholisa bamiswe emthethwandaba ngoLwesibili koBulawayo. Igqwetha elimele uCharles Thomas oleminyaka engamatshumi amahlanu lane (54), isakhamuzi seNjube koBulawayo kanye loBernard Sibanda oleminyaka elitshumi lasikhombisa (17) ohlala emzini weNew Lobengula, kuthiwa bagongoda ipholisa leli ngamatshe lafela esibhedlela. Igqwetha labo, uMnu. Dumisani Dube, uthe sebelungisile wonke amaphepha okuyafaka isicelo semali yesibambiso njalo bazakuyaphanyeka amaphepha la ngoLwesithathu edale leHigh Court koBulawayo. “Sesilungisile yonke iprocess yokubhalela ibail njalo sesiqedile. Kusasa sizakuyawaphanyeka eHigh Court.’’ UDube uqhubeke esithi izembhatho zabo sezihanjiswe ukuyahlolwa, ukuba kubonakale ukuthi yibo ngempela na abaphatheka ekubulaweni kwepholisa njalo akukabi labafakazi kulelicala. “Izibotshwa lezi zimiswe okwakuqala edale lemithethwandaba njalo icala labo lidluliselwe phambili kuviki ezayo ngoba amapholisa asadinga ubufakazi obukhomba obala ukuba lababantu baphatheka ekubulaleni ipholisa, njalo akukabi labafakazi kuthi lempahla zabo seziyehlolwa ukuba ngempela baphatheka ekubulaleni ipholisa. Lokhu kuzasipha ithuba lokuba siyebhalela ukucela imali yesibambiso ukuba bathonisiswe besuka emakhaya” Inengi labantu ababotshiweyo lokhe bemiswa phambi kwemithethwandaba eyehlukeneyo edolobheni lakoBulawayo njalo akula osethe wakhululwa kulabo asebethonisisiwe. Abanye abantu kabakwazi ukuthi izihlobo zabo zasiwa ngaphi ngamapholisa lamasotsha. Kusenjalo, abantwana abancane abaleminyaka engaphansi kwetshumi lasifica minwe mibili labo babotshiwe kulandela ukutshengisela lokutshontshwa kwempahla emavinkilini agqekezwa ngababetshengisela emigwaqweni. UMgcinisihlalo weZAPU eMatabeleland South, uMnu. Mathew Sibanda, usole ukuthunjwa kwabantu ebusuku ethi kubakhumbuza isikhathi sombhuqazwe weGukurahundi. “Njengebandla leZAPU siyasola ukwenza kukahulumende kokuthumba abantu ebusuku kungaziwa ukuba babasakuphi njalo ukusebenza kwesandla sebutho kalukhuni kuzulu lokhu akusehlukananga ngitsho lesikhathi sombhuqazwe weGukurahundi ngoba kulabantu kuze kube lalamuhla abathunjwa nguhulumende ebusuku akwaziwa ukuba bakuphi.” UThomas loSibanda bacalwa ngokuthi ngeviki edluleyo ngelanga lokutshengisela emzini weNjube koBulawayo bahlasele ngamatshe umufi obelipholisa, uEkson Maune, walimala kakubi wathwalelwa esibhedlela seUnited Bulawayo Hospitals lapho afike wabhubhela khona ngelanga elilandelayo. Amacala abantu ababotshwe ekutshengiseleni kweviki edluleyo aqhubekela phambili lobanje kungacaci ukuba athoniswa kanjani ngoba amagqwetha ebikwa emalutshwana angamela izibotshwa.